昌言舉進士時，吾始數歲，未學也。憶與羣兒戲先府君側，昌言從旁取棗慄啖我；家居相近，又以親戚故，甚狎。昌言舉進士，日有名。吾後漸長，亦稍知讀書，學句讀、屬對、聲律，未成而廢。昌言聞吾廢學，雖不言，察其意，甚恨。後十餘年，昌言及第第四人，守官四方，不相聞。吾日益壯大，乃能感悔，摧折復學。又數年，遊京師，見昌言長安，相與勞問，如平生歡。出文十數首，昌言甚喜稱善。吾晚學無師，雖日當文，中甚自慚；及聞昌言說，乃頗自喜。今十餘年，又來京師，而昌言官兩制，乃爲天子出使萬里外強悍不屈之虜庭，建大旆，從騎數百，送車千乘，出都門，意氣慨然。自思爲兒時，見昌言先府君旁，安知其至此？富貴不足怪，吾於昌言獨有感也！大丈夫生不爲將，得爲使，折衝口舌之間足矣。
往年彭任從富公使還，爲我言曰：“既出境，宿驛亭。聞介馬數萬騎馳過，劍槊相摩，終夜有聲，從者怛然失色。及明，視道上馬跡，尚心掉不自禁。”凡虜所以誇耀中國者，多此類。中國之人不測也，故或至於震懼而失辭，以爲夷狄笑。嗚呼！何其不思之甚也！昔者奉春君使冒頓，壯士健馬皆匿不見，是以有平城之役。今之匈奴，吾知其無能爲也。孟子曰：“說大人則藐之。”況與夷狄！請以爲贈。
該文作於嘉祐元年九月，是一篇贈序。宋仁宗嘉祐元年（1056）八月，刑部員外郎、知制誥石揚休（字昌言）出使北國前往契丹，慶賀契丹國母生辰。蘇洵給他這篇贈序（因爲蘇洵之父名序，不稱序改稱引），就是讓他借鑑歷史經驗，不怕強敵威脅，發揚民族正氣，奪取外交勝利。文章首段回憶他們之間的親密交往，感佩揚休奉使強虜實現平生抱負，寄於莫大信任，充滿勸勉之情；二段回顧歷史情況，剖析強虜本質，指出藐視強虜是唯一正確的態度。文章用語簡煉，僅在這數百言間，就已經發揮得淋漓盡致，不得不成爲令人敬仰的大家風範。